COSETTE-TA-WEB	D’un costat, era precision, era prevision, era geometria, era prudéncia, era retirada assegurada, es reserves profitades, ua sang hereda obstinada, un metòde imperturbable, era estrategia que se profite deth terren, era tactica qu’equilibre es batalhons, era carnissaria tirassada damb còrda, era guèrra apraiada damb eth relòtge en man, sense deishar arren voluntariaments ar edart, er ancian valor classic, era correcccion absoluda; de un aute, era intuicion, era divinacion, çò d’extraordinari enes mesures militares, er instint suberuman, eth còp de uelh ahlamejant, eth sabi pas se qué, que guarde coma era agla e que herís coma er pericle, un art prodigiós ath miei d’ua impetuositat menspredosa, toti es mistèris d’ua amna prigonda, era associacion damb eth destin; er arriu, era planhèra, era seuva, eth ticolet, assabentadi e obligadi de bèra manèra a creir; eth despòta qu’arribe, enquia e tot, a tiranizar eth camp de batalha; era fe ena estela barrejada damb era sciéncia estrategica, en tot agranir-la, mès trebolant-la.